和吳伯成七夕韻
作者：包恢
朝代：宋

paragraphs: 老火不知老，尚欲驕新秋。
金稚力未勝，如兒方唧啾。
稍養浩然氣，終當凌斗牛。
巧夕乞巧者，稚兒輩可羞。
老拙眼尚明，却笑羣目幽。
造物真大巧，容得智力不。
巧亦不自知，變化神鬼驚。
夏將烘爐鑄，至秋成金城。
金城包宇宙，萬寶藏難明。
今夕且對月，酌酒與子盟。
仁熟如美種，由我獨善耕。
金聲而玉振，秋乃集大成。